
Σύρος, 27 Αυγούστου 2023

ΑΝΑΚΟΙΝΩΣΗ - ΚΑΛΕΣΜΑ

Τα Σχέδια τους ΔΕΝ ΘΑ ΠΕΡΑΣΟΥΝ 

Είμαστε αυτοί που φτιάχνουν τα βαπόρια 
και όχι αυτοί που βλέπουν τις βάρκες να κουνιούνται


Για μια ακόμη φορά το Νεώριο και οι εργαζόμενοί του δέχονται επίθεση… 
Στο ίδιο έργο θεατές, λοιπόν, με διαφορετικούς εντολοδόχους «κομπάρσους» που θέλουν να γίνουν πρωταγωνιστές, καθώς και «σκηνοθέτες» που έχουν ταυτόσημους σκοπούς.

Με πρόσχημα τη Μαρίνα των Λαζαρέτων, άνθρωποι που δεν έχουν καμία σχέση με τον κόσμο της εργασίας και καμία αναφορά στον κοινωνικοοικονομικό ιστό της Σύρου, επιβουλεύονται να συρρικνώσουν και να οδηγήσουν σε μαρασμό το Ναυπηγείο καταδικάζοντας εκατοντάδες εργαζόμενους στην ανεργία και την ανέχεια. 

Λίγες μόνο εβδομάδες πριν τις αυτοδιοικητικές εκλογές, κάποιοι αποφάσισαν να «τραβήξουν το χαρτί της Μαρίνας» μπλοφάροντας στις πλάτες ενός ολόκληρου Νησιού. Γιατί άραγε;;; 

Η επαναλειτουργία του Νεωρίου υπήρξε το ορόσημο για την ανάταξη της Ελληνικής Ναυπηγικής Βιομηχανίας. Το Ναυπηγείο έγινε ξανά αναπόσπαστο κομμάτι της Ναυτιλίας, δημιουργεί εκατοντάδες θέσεις δουλειάς στηρίζοντας την οικονομία και την κοινωνική συνοχή της Σύρου.

Κάποιοι όμως θεωρούν ή βάλθηκαν να θεωρήσουν την «αναψυχή» ως προτεραιότητα σε σχέση με την παραγωγή και τη δουλειά.

Είτε από εγκληματική άγνοια, είτε από αηδιαστικές σκοπιμότητες μεθοδεύουν την άνευ όρων δημοπράτηση της Μαρίνας για να εμποδίσουν την ανάπτυξη του Νεωρίου και να υπονομεύσουν τις ανεξάντλητες δυνατότητές του.

Αυτό είναι το κατά παραγγελία σχέδιο της Προέδρου του Λιμενικού Ταμείου Σύρου, κας Μαραγκού, αυτός είναι προφανώς και ο «άσος» στο Πρόγραμμα του συζύγου της, υποψηφίου Δημάρχου Σύρου – Ερμούπολης, κ. Ρώτα.

Με τρικ της τελευταίας στιγμής και της κακίας ώρας, θέλουν να εγκλωβίσουν την συλλογική προκοπή της Σύρου για δεκαετίες…

Σε μια περίοδο που όλη η Ελλάδα ψάχνει επενδύσεις, μια «παρεούλα» κάνει τα πάντα για να διώξει την εμβληματικότερη επένδυση που έχει γίνει στο Νησί μας! 

Πίστεψαν ότι θα μας αιφνιδιάσουν, όμως θα τους εκπλήξουμε…

Πιστεύουν πως μπορούν να μας γυρίσουν πίσω στην εξαθλίωση, όμως πλανώνται…

Αλήθεια τόσο πολύ τους ικανοποιούσαν οι εικόνες με τα συσσίτια και τις μαύρες σημαίες, που οραματίζονται να τις ξαναδούν;

Ο εφιάλτης που στήνουν για τους εργαζόμενους του Νεωρίου και τις οικογένειές μας, θα εξελιχθεί σε δικό τους εφιάλτη.

Εμείς οι εργαζόμενοι αποτρέψαμε το οριστικό λουκέτο του Ναυπηγείου.
Εμείς οι εργαζόμενοι εμποδίσαμε το Νεώριο να γίνει «Ιφιγένεια εν Αυλίδι».
Εμείς οι εργαζόμενοι θα συντρίψουμε και κάθε σχέδιο διαμελισμού των παραγωγικών δυνατοτήτων του Νεωρίου.

Είμαστε ΟΛΟΙ ΜΑΖΙ, είμαστε ΠΟΛΛΟΙ, είμαστε ΑΠΟΦΑΣΙΣΜΕΝΟΙ με την κοινωνία της Σύρου στο πλευρό μας!

Είμαστε απέναντί τους!

Το Δ.Σ. του Εργοστασιακού Σωματείου Ναυπηγείων Σύρου

